钦定古今图书集成/明伦汇编/官常典/第525卷 > 纽璘
## 钦定古今图书集成/明伦汇编/官常典/第525卷 > 纽璘

按《元史》本传：“纽璘，珊竹带人。祖孛罗带，为太祖宿卫，
从太宗平金，戍河南。父太荅儿，佐宪宗征阿速、钦察
等国有功，拜都元帅。岁壬子，率陕西西海、巩昌诸军
攻宋，入蜀。癸丑，与总帅汪田哥立利州。甲寅，攻碉门、
黎雅等城。乙卯，入重庆，获都统制张实。是岁卒。纽璘
伟貌长身，勇力绝人，且多谋略，常从父军中。丁巳岁”，
宪宗命将兵万人略地，自利州下白水，过大获山，出
梁山军，直抵夔门。戊午，还钓鱼山，引军欲会都元帅
阿荅胡等于成都。宋制置使蒲择之遣安抚刘整、都
统制段元鉴等率众据遂宁江箭滩渡，以断东路。纽
璘军至，不能渡，自旦至暮，大战，斩首二千七百馀级，
遂长驱至成都。帝闻，赐金帛劳之。蒲择之命杨大渊
等守剑门及灵泉山，自将四川兵取成都。会阿荅胡
死，诸王阿卜干与诸将脱林带等谋曰：“今宋兵日逼，
闻我帅死，必悉众来攻，其锋不可当。我军去朝廷远，
待上命建大帅，然后御敌，恐无及已。不若推纽璘为
长，以号令诸将，出彼不意，敌可必破。”众然之，遂推纽璘为长。纽璘率诸将大破宋军于灵泉山，乘胜追擒
韩勇，斩之。蒲择之兵溃，进围云顶山城，扼宋军归路。
其主将仓卒失计，遂以其众降。城中食尽，亦杀其守
将以降，成都、彭、汉、怀、绵等州悉平，威、茂诸蕃亦来附。
纽璘奉金银竹箭、银鞘刀，遣速哥入献，帝赐黄金五
十两，即军中真拜都元帅。时纽璘军止二万，以五千
命拜延八都鲁等守成都，自将万五千人从马湖趍
重庆。冬，帝进军至大获山，纽璘率步骑号五万，战船
二百艘发成都，遣张威以五百人为前锋，水陆并进，
“谋锁重庆江以绝吴、蜀之路，缚桥资州之口以济师。”
千户暗都剌率舟师而下，纽璘将步骑而南，旌旗辎
重，百里不绝，鼓噪渡泸，放舟而东。蒲择之以兵分道
要遮，遇辄败之。纽璘至涪，造浮桥，驻军桥南北，以杜
宋援兵。闻大军多疟疠，遣人进牛犬豕各万头。明年
春，朝行在所，还讨思、播二州，获其将一人。宋将吕文
焕攻涪浮桥，时新立成都，士马不耐其水土，多病死。
纽璘忧之，密旨督战，不得已出师，大败文焕军，获其
将二人，斩之，遂班师。文焕以兵袭其后，纽璘战却之。
中统元年，世祖即位，纽璘入朝，赐虎符及黄金五十
两、白金二千五百两、马二匹。纽璘遣梁载立招降黎、
雅、碉门、岩州、偏林关诸蛮，得汉、番二万馀户。未几，诏
速哥分西川兵及陕西诸军属纽璘，镇秦、巩、唐兀之
地。三年，宋将刘整以泸州降，吕文焕围之，诏以兵往
援，文焕败走，遂徙泸州民于成都、潼川。四年，为刘整
所谮，征至上都，验问无状，诏释之。还至昌平，卒。子也
速答儿。